การยางแห่งประเทศไทย (กยท.) ยืนยัน ช้อปยางล้อช่วยชาติไม่มีล็อคสเปค เปิดโอกาสให้ทุกบริษัท ทุกสถาบันเกษตรกรเข้าร่วม ส่งเสริมใช้ยางในประเทศอย่างเต็มที่
นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวถึงโครงการช้อปช่วยชาติ ในส่วนของการช้อปยางล้อช่วยชาติ ที่สนับสนุนผู้ซื้อยางสามารถนำหลักฐานการซื้อยางล้อและคูปองที่ทางร้านมอบให้ไปใช้ในการลดหย่อนภาษีเงินได้ในวงเงิน 15,000 บาท โดยเชิญชวนให้ผู้ผลิตยางล้อที่มีฐานการผลิตในประเทศไทยทุกรายเข้าร่วมโครงการ ระยะเวลาตั้งแต่วันที่ 15 ธันวาคม 2561 -16 ม.ค. 2562 เพื่อเป็นการสนองนโยบายการเพิ่มปริมาณการใช้ยางพาราภายในประเทศของรัฐบาล ภายใต้เงื่อนไขให้บริษัทผู้ผลิตยางล้อที่มีความประสงค์จะเข้าร่วมโครงการ สถาบันเกษตรกรชาวสวนยางหรือ กยท.โดยตรง กยท.จะออกหลักฐานเป็นคูปองให้บริษัท เพื่อมอบให้ผู้ซื้อยางในโครงการช้อปยางล้อช่วยชาติ โดยย้ำหากอนุมัติให้บริษัทที่ไม่ได้ซื้อยางพาราโดยตรงจากสถาบันเกษตรกร หรือ กยท. จะขัดกับมติคณะรัฐมนตรี (ครม.) หรือนโยบายรัฐบาลที่ต้องการให้ซื้อยางพาราโดยตรงจากเกษตรกร ประกอบกับหากบริษัทที่ขายยางพาราให้กับบริษัทผลิตยางล้อ นำยางเก่าในโกดังของบริษัทที่ซื้อเก็บไว้มาขายต่อก็จะไม่เป็นการดูดซับยางออกจากตลาด ทำให้ไม่มีผลต่อการรักษาเสถียรภาพราคายางตามนโยบายของรัฐบาล สำหรับขณะนี้มีบริษัทยางล้อได้เข้าร่วมโครงการ แล้ว 7 บริษัท ประกอบด้วย IRC Maxxis N.D Rubber ดีสโตน โอตานิ จงเช่อ รับเบอร์ และ V-Rubber ยอดสั่งซื้อวัตถุดิบยาง 3,000 ตัน
 




ด้าน นายณกรณ์ ตรรกวิรพัท รองผู้ว่าการการยางแห่งประเทศไทย ด้านอุตสาหกรรมยางและการผลิตยาง กล่าวย้ำว้า เงื่อนไขที่กำหนดให้บริษัทที่เข้าร่วมโครงการช้อปยางช่วยชาติไม่ใช่ข้อจำกัดในการล๊อคสเปคหรือกีดกันบริษัทใดบริษัทหนึ่ง เนื่องจากกำหนดขึ้นมาตามนโยบายของรัฐบาลเพื่อช่วยเหลือเกษตรกรชาวสวนยางพาราโดยตรง ในการแก้ไขปัญหายางพาราตกต่ำอย่างยั่งยืน โดยไม่ต้องใช้งบประมาณจำนวนมากไปซื้อยางพาราในราคานำตลาดมาเก็บรักษาไว้ให้สิ้นเปลืองงบประมาณในการเก็บรักษา